《记黔西州桂箐团徐生先任死难事》
清代·沈丙莹

滥泥沟深，壤接鸭池。弓箭结社，桂箐魁奇。孰纠集是，先任徐氏。

新场杀贼，惟桂箐之士。壬戌仲秋，寇犯龚州。爰壁城下，爰肆虔刘，乡各自守。

徐生曰否否，谓乡之于州，犹手足之有首。奈何勿救。

乃召其伍，乃建旗鼓。奋臂一呼，人莫不武。贼骑云屯，孤军无援。

先轸赴斗，乃丧其元。仲叔季弟，东海昆孙，二十二人，歼旃无复存。

呜呼国殇，羞彼戎行。汪童死姬，华殖死姜。勿曰微贱，伊史乘之光。

作者简介：沈丙莹，字菁士，归安人。道光乙巳进士，授刑部主事，历官安顺知府。有《春星草堂集》。